笑看天下:斬人事件防不勝防
澳洲新南威爾士省悉尼一個高檔商場上周六發生斬人案,造成6人死亡,17人受傷。警方尋日指,其中5名死者和大部分傷者都是女性,相信疑兇考奇係針對女性犯案。警方表示,已完成喺商場嘅取證工作,調查人員認為考奇專揀女性下手,並避免攻擊男性,網上流傳影片都可見到呢個傾向。
施襲孤狼刀手真正身份眾說紛紜。經調查後,新省警方日前終證實,刀手考奇來自國內昆士蘭省,估計其犯案行為或與心理健康出現問題有關。當地傳媒亦揭露,佢長年出現精神問題,亦熱愛武器,甚至喺網上大賣願當男伴遊廣告。若然刀手真係專揀女性下手,本身又當男伴遊,其性取向是否與仇恨女性有關,或曾受到女性傷害而產生特別憎恨女性情意結,相信亦係案件調查方向。
這宗發生喺悉尼商場嘅持刀殺人事件,令人想起澳洲2017年另一單襲擊事件。在2017年嘅事件中,一名男子刺傷其兄弟並挾持了一名女性人質後,故意駕車衝入墨爾本一家購物中心,導致6人死亡。今趟澳洲呢單斬人事件引起唔少人關注及討論,事關港人移民澳洲亦相當多。保安局根據申請「良民證」作移民目的等資料,估計2022年有1.03萬宗申請移民,目的地首位為加拿大,錄得3,700宗,其次為澳洲錄得3,100宗,至於美國則錄得1,100宗排第三。英國照計應該最多港人移民,由於英國冇要求簽證申請人遞交「良民證」,是以冇納入估算之列。
澳洲治安向來唔差,但世界立立亂,難估會否有人搭船到當地匿藏,成為「澳洲嘅假難民」,收到指示再現身行兇!斬人事件防不勝防,一把刀都可以搞到你雞毛鴨血,唔係一定要槍要炮甚至導彈㗎!